RESOLUCIÓN do 16 de xaneiro de 2009, da División de Recursos Humanos e Desenvolvemento Profesional, pola que se abre o prazo para que determinado persoal diplomado sanitario, de atención primaria, solicite o grao III de desenvolvemento profesional.
SERVIZO GALEGO DE SAÚDE — III. OUTRAS DISPOSICIÓNS — 26/01/2009

A Resolución do 27 de febreiro de 2007 (DOG nº 47, do 7 de marzo) regula a integración funcional e acceso extraordinario á carreira profesional de determinado persoal diplomado sanitario das unidades e servizos de atención primaria, de acordo coa cláusula adicional primeira do Acordo do 4 de xullo de 2006 polo que se regula o acceso extraordinario á carreira profesional do persoal diplomado sanitario con vínculo estatutario fixo do Servizo Galego de Saúde (DOG nº 155, do 28 de xullo).
A dita integración funcional, como consecuencia das solicitudes presentadas e resoltas de conformidade coa Resolución do 26 de febreiro de 2008, da División de Recursos Humanos e Desenvolvemento Profesional (DOG nº 54, do 17 de marzo), adoptou xa un carácter irreversible coa conversión do pregrao recoñecido inicialmente en grao I e o acceso ao grao II para aqueles profesionais que así o solicitasen.
O progreso no réxime extraordinario de carreira profesional debe continuar segundo a secuencia temporal establecida nas referidas disposicións, coa avaliación da integración funcional por parte das comisións de avaliación. Os baremos, criterios e procedemento de avaliación para o acceso ao grao III serán os aplicados ao persoal diplomado sanitario que xa accedese anteriormente ao correspondente grao (Resolución do 30 de maio de 2008, DOG 111, do 10 de xuño).
O resultado positivo desta avaliación habilitará, segundo o caso, e para os profesionais que cumpran os requisitos xerais establecidos no acordo (períodos de servizos prestados e situación de activo ou asimilada), o recoñecemento do grao III, que producirá efectos desde o 1 de xaneiro de 2009.
Dado que as comisións de avaliación desenvolven unha tarefa esencial de seguimento da integración funcional e de información aos profesionais e á Comisión Central do resultado do seguimento, resulta oportuno agora optar por un prazo suficiente de presentación de solicitudes que permita exercer as ditas encomendas de seguimento e avaliación coas garantías precisas.
En consecuencia, en uso das facultades outorgadas no Acordo do 4 de xullo de 2006, e na Resolución do 27 de febreiro de 2007, logo do acordo adoptado na Mesa Sectorial de Negociación, esta división
RESOLVE:
Primeiro.-Obxecto.
Esta resolución ten por obxecto abrir o prazo para que o persoal diplomado sanitario integrado funcionalmente nas unidades e servizos de atención primaria, de conformidade coa Resolución do 27 de febreiro de 2007, da División de Recursos Humanos e Desenvolvemento Profesional (DOG nº 47, do 7 de marzo), e que accedese, segundo o establecido na Resolución do 26 de febreiro de 2008, da División de Recursos Humanos e Desenvolvemento Profesional (DOG nº 54, do 17 de marzo) aos graos I e II, solicite o acceso ao grao III de desenvolvemento profesional.
Segundo.-Acceso ao grao III de desenvolvemento profesional. Persoal integrado funcionalmente.
Poderá solicitar o recoñecemento do grao III o persoal a que se refire a disposición primeira que cumpra os seguintes requisitos:
a) Servizos prestados na categoría ou especialidade: 19 anos.
b) Estar en situación de activo ou asimilada na correspondente categoría de persoal diplomado sanitario nas institucións sanitarias do Servizo Galego de Saúde.
c) Ter superado favorablemente a avaliación da súa integración funcional, realizada pola correspondente comisión de avaliación en atención do previsto no punto 6 da Resolución do 27 de febreiro de 2007, da División de Recursos Humanos e Desenvolvemento Profesional (DOG nº 47, do 7 de marzo).
Queda exceptuado do cumprimento da avaliación do seu desempeño profesional o persoal que se atope nalgunha das situacións previstas no punto 7 do Acordo do 4 de xullo de 2006.
Para valorar o cumprimento dos requisitos referidos nas alíneas a) e b) atenderase á data 31 de decembro de 2008.
Terceiro.-Solicitudes. Persoal integrado funcionalmente.
Cada solicitante deberá cubrir unha única solicitude axustándose necesariamente ao modelo que figura como anexo.
O profesional deberá presentar a solicitude a través de calquera dos procedementos do artigo 38 da Lei 30/1992, do 26 de novembro, advertindo que na folla de solicitude debe figurar o selo de rexistro, quedando os orixinais en poder da Administración e expedindo copia para o interesado. A solicitude, debidamente dilixenciada pola presidencia da comisión para facer constar o resultado da avaliación, deberá dirixírselle á División de Recursos Humanos e Desenvolvemento Profesional do Servizo Galego de Saúde e presentarse no prazo que se inicia o día seguinte ao da publicación desta resolución no Diario Oficial de Galicia e finaliza o 28 de febreiro de 2009.
Cuarto.-Documentación que debe achegarse coa solicitude de recoñecemento de grao III de desenvolvemento profesional.
Xunto co modelo que figura como anexo a esta resolución os interesados deberán presentar:
a) Certificado acreditativo dos anos de servizos prestados requiridos no punto segundo desta resolución, e de situación de activo ou asimilada, emitido polo centro ou centros correspondentes.
b) Autoavaliación/relación de méritos.
A autoavaliación deberá axustarse necesariamente ao modelo que figura como anexo II da Resolución do 30 de maio de 2008, da División de Recursos Humanos e Desenvolvemento Profesional, pola que se inicia o procedemento para que determinado colectivo de persoal estatutario das categorías de diplomados sanitarios do Servizo Galego de Saúde solicite o recoñecemento do grao III de desenvolvemento profesional (DOG nº 111, de 10 de xuño).
Os modelos están publicados na páxina web do Sergas (www.sergas.es), xunto coas indicacións para cubrilos.
c) Documentación acreditativa dos méritos correspondentes a outras actividades: formación continuada; actividade docente; compromiso coa organización. Deberán xuntarse as certificacións acreditativas correspondentes.
Quinto.-Avaliación do grao III de desenvolvemento profesional.
A avaliación para o acceso ao graos III realizarase consonte os baremos, criterios, e procedementos establecidos na Resolución do 30 de maio de 2008 (DOG nº 111, do 10 de xuño) pola que se inicia o procedemento para o recoñecemento do grao III de desenvolvemento profesional das categorías de diplomados sanitarios do Servizo Galego de Saúde.
Segundo o establecido na Resolución do 27 de febreiro de 2007, o recoñecemento do grao III de desenvolvemento profesional terá efectos desde o 1 de xaneiro de 2009.
Santiago de Compostela, 16 de xaneiro de 2009.
Antonio José Fernández Paniagua
Director xeral da División de Recursos Humanos e Desenvolvemento Profesional
Ver referencia pdf "01700D008P023.PDF"